કૉંગ્રેસ દ્વારા આયોજિત 'જનવેદના આંદોલન'માં ભાગ લેવા માટે અમદાવાદમાં આવેલા ગેહલોતે એક સભાને સંબોધતાં કહ્યું કે દારૂબંધીના મુદ્દે 'જો તેઓ ખોટા હોય તો રાજીનામું આપવા તૈયાર છે.' 

તેમણે એવું પણ કહ્યું કે આ પહેલાં તેમના દ્વારા દારૂબંધી મુદ્દે અપાયેલા નિવેદનને ખોટી રીતે રજૂ કરવામાં આવ્યું હતું.  

આ પહેલાં ગેહલોતે શું કહ્યું હતું?

રાજસ્થાનના મુખ્ય મંત્રી અશોક ગેહલોતે ઑક્ટોબર માસમાં ગુજરાતમાં દારૂબંધીને લઈને સવાલ ઉઠાવતાં કહ્યું કે ગુજરાતમાં સૌથી વધુ દારૂ પીવાય છે. 

તેમણે કહ્યું હતું, "હું ગુજરાતમાં એક વર્ષ સુધી હતો. અહીં છેક આઝાદીથી દારૂ પર પ્રતિબંધ હોવા છતાં દારૂનું ભારે સેવન કરાય છે. આ મહાત્મા ગાંધીના ગુજરાતની સ્થિતિ છે."

રાજસ્થાનમાં દારૂબંધી લાગુ કરવાની વહેતી થયેલી અટકળો વચ્ચે તેમણે આ વાત કરી હતી. 

નોંધનીય છે કે ગેહલોત વર્ષ 2017માં યોજાયેલી ગુજરાતની વિધાનસભાની ચૂંટણી દરમિયાન ગુજરાત કૉંગ્રેસના પ્રભારી હતા. 

જોકે, ગેહલોતના આ નિવેદન સામે ગુજરાતના મુખ્ય મંત્રી વિજય રૂપાણીએ ભારે વાંધો ઉઠાવ્યો હતો. 

સરકારનું શું કહેવું હતું?

રાજસ્થાનના મુખ્ય મંત્રી પર પલટવાર કરતાં ગુજરાતના મુખ્ય મંત્રીએ ક... બીજા 4000 અક્ષરો માટે લેખ ચાલુ રાખો:
હ્યું હતું, "ગેહલોત અને કૉંગ્રેસે આવા આરોપો માટે માફી માગવી જોઈએ. ગુજરાતમાં પોતાના પક્ષને જિતાડી ન શક્યા હોવાથી તેઓ આવાં નિવેદનો આપે છે." 

રૂપાણીએ એવું પણ કહ્યું હતું કે "રાજસ્થાનના લોકો પણ દારૂબંધીની તરફેણમાં છે પણ લોકોની લાગણીને સમજવાને બદલે કૉંગ્રેસના નેતાઓ એવું કહી રહ્યા છે કે ગુજરાતના દરેક ઘરમાં દારૂ પીવાય છે."

રૂપાણીએ ગેહલોત પર આવું નિવેદન આપીને ગુજરાતીઓનું અપમાન કરવાનો પણ આરોપ લગાવ્યો.

તો વાંસદામાં આ મામલે ભારતીય જનતા યુવા મારચા દ્વારા અશોક ગેહલોતનું પૂતળું સળગાવવામાં આવ્યું હતું. 

વાંસદા-ભાજપના મહાસચિવ વિજય વ્યાસે જણાવ્યું, "આવું નિવેદન આપીને અશોક ગેહલોતે ગુજરાતના લોકોનું અપમાન કર્યું છે. વાંસદાના લોકો ધાર્મિક છે અને એટલે અહીં દારૂનું સેવન નથી થતું." 

આ દરમિયાન ગુજરાતમાં ખુલ્લે ચોક દારૂ વેચાઈ રહ્યો હોવાનો દાવો કરતાં કૉંગ્રેસના પ્રવક્તા ડૉ. મનીષ દોશીએ પત્રકારો સાથેની વાતચીતમાં જણાવ્યું હતુંઃ

"મુખ્ય મંત્રીના મતક્ષેત્ર રાજકોટ શહેરના જ જુદાજુદા વિસ્તારોમાં ગેરકાયદે દારૂ વેચાય છે અને કૉંગ્રેસના કાઉન્સિલર આના વિરુદ્ધમાં લડત લડે છે."

વડગામના ધારાસભ્ય જિગ્નેશ મેવાણીએ પણ આ મામલે ટ્વીટ કરીને ગુજરાતમાં દારૂબંધીના દાવા પોકળ હોવાની વાત કરી હતી. 

મેવાણીએ ટ્વીટ કર્યું હતું, "ગુજરાતમાં દારૂબંધી હોવા છતાં તમામ જિલ્લામાં દારૂ વેચાય છે."

એમણે કહ્યું કે "ગુજરાતના દરેક ખૂણે દારૂનું વેચાણ થાય છે અને ભાજપની સરકારે હજારો ગુજરાતીઓનું ભવિષ્ય બગાડી નાખ્યું છું. આ એ ગુજરાત નથી, જેનું સપનું ગાંધી અને સરદારે જોયું હતું." 

ગુજરાતમાં દારૂબંધીની વાસ્તવિકતા

ગુજરાતના પૂર્વ ડીજીપી આર. બી. શ્રીકુમારના મતે ગેહલોતના આ દાવામાં કોઈ જ અતિશયોક્તિ નથી. 

બીબીસી ગુજરાતી સાથેની વાતચીતમાં તેમણે જણાવ્યું હતું, "ગુજરાતમાં ભ્રષ્ટ લોકો માટે ગેરકાયદે દારૂનું વેચાણ એક બહુ મોટો ધંધો છે." 

"ગુજરાતમાં રાજસ્થાન અને દમણ-દીવથી મોટા પ્રમાણમાં દારૂની દાણચોરી થાય છે અને એ જાણીતી વાત છે. આ પાછળ કાયદાના અમલીકરણની નિષ્ફળતા જવાબદાર છે." 

વર્ષ 2019માં લોકસભાની ચૂંટણીના પ્રથમ બે તબક્કા બાદ ગુજરાતમાંથી 3.69 લાખ લિટર દારૂ પકડાયો હતો. એ વખતે ચૂંટણીપંચ દ્વારા ગુજરાતમાંથી રૂપિયા 10.7 કરોડનો દારૂ જપ્ત કરાયો હતો. 

એઇમ્સના 'નેશનલ ડ્રગ ડિપૅન્ડન્સ ટ્રીટમેન્ટ સેન્ટર'ના ડેટા અનુસાર ગુજરાતમાં 'ક્યારેય' દારૂનું સેવન કર્યું હોય એવી વ્યક્તિની સંખ્યા કુલ વસતીના 8.1 ટકા...